**Informatīvais ziņojums**

**„Par valsts atzinību izciliem starptautiskiem Latvijas kultūras sasniegumiem”**

Rīgā,

2015

**Ievads**

Informatīvais ziņojums „Par valsts atzinību izciliem starptautiskiem Latvijas kultūras sasniegumiem” (turpmāk – informatīvais ziņojums) sagatavots pēc Kultūras ministrijas iniciatīvas, lai informētu Ministru kabinetu par jautājumu, kas saistīts ar Latvijas valsts atzinību par izciliem starptautiska mēroga sasniegumiem kultūrā, kas devuši būtisku ieguldījumu Latvijas kultūras vērtību popularizēšanā, veicinājuši pozitīvu Latvijas tēlu, cēluši Latvijas prestižu pasaulē un kultūras vērtību Latvijas sabiedrībā.

Kultūras ministrijas iniciatīva atbilst Valdības rīcības plāna Deklarācijas par Laimdotas Straujumas vadītā Ministru kabineta iecerēto darbību īstenošanai 119.3.apakšpunktā valdības izvirzītajai darbības prioritātei.

1. **Esošās situācijas izklāsts**

Latvijas kultūra ir viens no mūsu valsts pamatbalstiem. Tā veido ne tikai nacionālo identitāti, bet ar saviem sasniegumiem starptautiskā mērogā – arī valsts pozitīvu tēlu pasaulē. Katru gadu kāds no Latvijas pārstāvjiem saņem balvas pasaulē nozīmīgos pasākumos, un katru reizi līdz ar lepnumu par valsts panākumiem publiski izskan arī sarūgtinājums, ka, atšķirībā no valsts novērtējuma sportistiem par viņu starptautiskajiem sasniegumiem, kultūras izcilību starptautiska mēroga sasniegumi netiek valstiski novērtēti, lai arī to ieguldījums valsts tēla veidošanā ir līdzvērtīgs vai pat ilgtspējīgāks.

Šī problēma ir aktuāla jau ilgstoši, par nepieciešamību to atrisināt sevišķi aktīvi iestājas Latvijas Radošo savienību padome, kas apvieno visas profesionālās radošās savienības ar aptuveni 7000 biedru. Latvijas Radošo savienību padome kopā ar tās dalīborganizācijām ir izveidojusi sarakstu ar prestižākajiem konkursiem, festivāliem, skatēm u.c. pasākumiem dažādās kultūras nozarēs, kuros gūtie panākumi jāvērtē kā līdzvērtīgi sasniegumiem sporta pasākumos un būtu pelnījuši attiecīgu novērtējumu valsts apbalvojuma veidā. Jautājums ir vairākkārt diskutēts Kultūras ministrijas paspārnē darbojošās nozaru konsultatīvajās padomēs, kā arī Nacionālajā kultūras padomē.

Latvijā augstākais Latvijas valdības apbalvojums, ko iespējams saņemt, ir Ministru kabineta balva, kas tiek piešķirta par nozīmīgiem darbiem vai nopelniem demokrātiskas un tiesiskas Latvijas valsts attīstībā, saimnieciskajā vai sabiedriskajā darbībā vai citās valstij nozīmīgās jomās un, kas ir izveidota 1995.gadā kā Latvijas neatkarības laikā 1937.gadā dibinātās Tēvzemes balvas pēctece. Balvas laureātu vidū ikgadēji ir arī kultūras pārstāvji. Visbiežāk novērtēts tiek ieguldījums mūža garumā vai atsevišķi spilgti sasniegumi kādā no jomām, izvērtējot globālu ieguldījumu Latvijas valsts attīstībā. Ik gadu tiek piešķirtas piecas Ministru kabineta balvas, vienas balvas apjoms ir 7115 *euro*.

Lai veiktu Latvijas kultūras sasniegumu valstisku novērtējumu, 2005.gadā tika izveidota Kultūras ministrijas gada balva "Trīs brāļi", kas tika piešķirta par norisēm kultūrā viena gada ietvaros. Līdz ar ekonomiskās krīzes iestāšanos valstī 2008.gadā šis apbalvojums tika likvidēts. Neatkarīgi no tā pastāv apbalvojumi atsevišķās kultūras nozarēs: Lielā mūzikas balva, Literatūras gada balva, teātra mākslas gada balva „Spēlmaņu nakts”, kino balva „Lielais Kristaps” (ik pa 2 gadiem), gada balva dizainā, Arhitektūras gada balva, Purvīša balva vizuālajā mākslā (privāta iniciatīva, tiek piešķirta ik pa 2 gadiem). Šo balvu organizatori ir kultūras apakšnozaru organizācijas un laureāti tiek noteikti, nozares profesionāļu žūrijai izvērtējot pretendentu sniegumu pēc stingri noteiktiem profesionāliem kritērijiem, kas veicina mākslinieku profesionālo izaugsmi un izcilību savas nozares kontekstā un ietvaros.

Aizvadītajos gados Latvijas kultūras sasniegumi starptautiskā līmenī patiešām bijuši nozīmīgi un prestiži – režisora Jāņa Norda pilnmetrāžas spēlfilmas „Mammu, es tevi mīlu!” augstais novērtējums un apbalvojumi vairākos starptautiskos kino festivālos, Latvijas Radio kora iegūtā [GRAMMY](http://www.grammy.com/nominees?genre=5) balva kategorijā “Labākais kora sniegums”, filmu studijas „Animācijas brigāde” veikuma augstais novērtējums Berlīnes u.c. kinofestivālos, rakstnieka Māra Putniņa grāmatas bērniem „Mežonīgie pīrāgi” izdevuma vācu valodā nominācija prestižajai Vācijas Jaunatnes literatūras balvai, tāpat aizvadītajos gados bijuši nozīmīgi Latvijas izpildītājmākslinieku, īpaši mūzikas jomā, panākumi starptautiskos konkursos – piemēram, diriģenta Aināra Rubiķa uzvara 3.Starptautiskajā Gustava Mālera diriģentu konkursā, savukārt šogad diriģents ieguvis Krievijas teātra balvu „Zelta maska” par L.Bernstaina Mesas iestudēšanu Novosibirskas Operas un baleta teātrī, te minama arī diriģenta A.Pogas uzvara 2.Starptautiskajā Jevgēņija Svetlanova diriģentu konkursā Monpeljē, Francijā, kā arī operdziedātājas Kristīnes Opolaisspoža debija Ņujorkas Metropolitēna operā 2013.gadā, kur atkārtoti uzaicināta uzstāties arī 2014.gadā. Latvijas kultūrā nozīmīgs bijis arī mākslas kuratoru un mākslinieku ieguldītais darbs Latvijas ekspozīcijas veidošanā Venēcijas biennālē, īpaši aizvadītajā gadā, kad, pateicoties biedrības „kim?” menedžmenta darbam un mākslinieku K.Salmaņa un K.Podnieka veikumam, Latvijas paviljons guva plašu pasaules uzmanību un interesi, kas nākotnē neapšaubāmi vainagosies ar starptautiska mēroga panākumiem laikmetīgajā vizuālajā māksla, kas būs pelnījuši valsts mēroga atzinību un novērtējumu.

Atsevišķi Latvijas kolektīvi un to mākslinieciskie vadītāji kļuvuši par Latvijas valsts kultūras atpazīstamiem zīmoliem pasaulē – te minams gan Jaunais Rīgas teātris un režisors Alvis Hermanis, diriģents Māris Sirmais un Valsts Akadēmiskais koris „Latvija”, kā arī jauniešu koris „Kamēr...”, tāpat diriģenti Sigvards Kļava un Kaspars Putniņš un Latvijas Radio koris, kuru ieguldījums un sniegums vērtējams ar pasaules augstākās kvalitātes zīmi.

 Katrā no kultūras nozarēm ir savs nozares ietvaros konceptuāli aprobēts prestižāko pasākumu, festivālu, konkursu u.c. novērtējuma veidu ietvars, kas liecina par konkrētā sasnieguma nozīmību pasaules kontekstā, taču nav iespējama šo starptautisko notikumu ranžēšana augstāka un zemāka ranga notikumos, jo to nozīmība ir mainīga laika gaitā un līdz ar to ikgadējais aktuālais novērtējums atstājams nozares ekspertu pārziņā un kompetencē. Kompetentus priekšlikumus par balvas kandidātiem visu kultūras nozaru starptautisko sasniegumu kontekstā var sniegt Nacionālā kultūras padome, kas apvieno sevī visus kultūras apakšnozaru padomju priekšsēdētājus, kas ir nozari pārzinoši viedokļa līderi un autoritātes katrā no nozarēm, un gatavi atvērtai diskusijai par Latvijas sasniegumiem kultūrā kopumā.

Pēc Latvijas Radošo savienību padomes apkopotās informācijas, pašlaik prestižākie starptautiskie pasākumi katrā no nozarēm ir sekojoši:

|  |  |  |
| --- | --- | --- |
| **Nozare** | **Pasaules mēroga****sasniegumi** | **Eiropas mēroga sasniegumi** |
| **Mūzika** | 1.Karalienes Elizabetes konkurss Briselē2.Starpt. ARD izpildītājmākslinieku konkurss Minhenē.3.Gaudeamus Starpt.Komponistu Balva/Interpretācijas Balva 4.UNESCO starptautiskais komonistu pjedestāls Parīzē (UNESCO International Rostrum of Composers)5.Starptautiskais Čaikovska konkurss Maskavā6. Pasaules koru olimpiāde7. Grammy Balva klasiskajā mūzikā   | 1.Barselonas Marijas Kanalsas starpt. mūzikas konkurss2.Starpt. Jana Sibeliusa vijoļspēles konkurss3.Starpt. Mirjamas Helinas vokālistu konkurss4.Starpt. Jevgeņija Svetlanova diriģentu konkurss Monpeljē Francijā.5.Montrē (Montreux) Džeza konkurss (Šveice)6. Arturo Toskanini Starpt. diriģentu konkurss (Itālija)7.Margaritas Longas un Žaka Tibo Starpt. pianistu un vijolnieku konkurss Parīzē 10.BBC Kardifas vokālistu konkurss Velsā (BBC Cardiff Singer of the World)11. Plasido Domingo Pasaules operdziedātāju konkurss “Operalia”12. Gramophone Klasiskās mūzikas balva par ierakstiem 13. Starptautiskais vokālistu konkurss “Neue Stimme” |
| **Literatūra** | 1.Nobela prēmija literatūrā2.Neištata Starptautiskā Literatūras balva  | 1.Starptautiskā Bukera balva angļu valodā tulkotiem darbiem2.Franca Kafkas balva 3.Eiropas literatūras balvaBērnu literatūrā: 4.Kristiana Andersena balva5.A.Lindgrēnas balvaEkstra kritērijs – grāmata tulkota vismaz piecās Eiropas valstu valodās. |
| **Teātris** | Pasaules mēroga festivāli vairs netiek rīkoti kā konkursi. | 1.Eiropas „Jaunās teātra realitātes” balva 2.Krievijas teātra festivāls „Zelta Maska” – balva kategorijā „Labākā ārzemju izrāde”3. Prāgas kvadriennāle |
| **Vizuālā māksla** | 1.Venēcijas mākslas biennāles balva 2.Tērnera balva, ko piešķir Teita galerija Londonā3.Sanpaulubiennāle4.Sidnejas biennāle5.Pekinas biennāle6.Starptautiskais ledus un sniega skulptūru festivāls Harbinā, Ķīnā(Kārlis Īle, 2012) | 1.ARS Fennica (Somijas) mākslas balva 2. Berlīnes biennāle |
| **Kino** | 1.Anesī starpt. animācijas filmu festivāls 2.Amsterdamas starpt. dokumentālo filmu festivāls 3.ASV Kino akadēmijas nominācija/balva 4.Berlīnes starptautiskais filmu festivāls 5.Eiropas Kino akadēmijas nominācija/balva 6.Kannu starptautiskais filmu festivāls 7.Venēcijas starptautiskais filmu festivāls  | 1.Hirosimas starpt. animācijas filmu festivāls 2.Hot Docs (Toronto)3.Karlovivaru starpt. filmu festivāls 4.Maskavas starpt. filmu festivāls 5.Roterdamas starptautiskais filmu festivāls (*International Film Festival Rotterdam*)6.Toronto starptautiskais filmu festivāls (*Toronto International Film Festival*) |
| **Arhitektūra** | 1.Venēcijas arhitektūras biennāle |  |
| **Dizains** | 1.red dot design award 2.The Green Good Design Awards 3.Sony Pasaules Foto balva4. International Aperture Awards.  | 1.Foto  Hasselblad's Masters Awards. 2.iF design awards 3.Good Design Award4.A' Design Award5.Design Excellence Awards6.Design for All Award |

Šis saraksts uzskatāms par orientējošu, lai izvērtētu Latvijas starptautisko sasniegumu nozīmību, un pēc nepieciešamības var tikt papildināts ar citiem starptautiskiem novērtējuma veidiem, kas nav līdz šim zināmi vai radīsies laika gaitā.

**Valsts apbalvojumi kultūras jomā Igaunijā un Lietuvā**

Igaunijā jautājums par valstiskas atzinības izteikšanu par sasniegumiem kultūrā ir sakārtots sekojoši: ikgadēji par mūža ieguldījumu kultūrā tiek piešķirtas trīs Nacionālās balvas – 64 000 *euro* apmērā katra, savukārt par ikgadējiem sasniegumiem kultūrā tiek piešķirtas 8 balvas 9600 *euro* apmērā[[1]](#footnote-1). Līdztekus tam balvas par ikgadējiem sasniegumiem atsevišķās kultūras nozarēs kopš 1995.gada piešķir arī Igaunijas kultūrkapitāla fonds. Ik gadus tiek piešķirtas 8 galvenās balvas 7000 *euro* katra, papildus nodrošinot balvu budžetu 125 600 *euro* apmērā, kas tiek sadalīts 40 mazākām balvām (1000 līdz 6000 *euro* apmērā katra)[[2]](#footnote-2).

Bez tam Igaunijas Ārlietu ministrija piešķir ikgadējas īpašas kultūras stipendijas par Igaunijas starptautiskās reputācijas uzlabošanu un atpazīšanas veicināšanu ar kultūras starpniecību.[[3]](#footnote-3) Stipendijas tiek piešķirtas gan saistībā ar panākumiem ārzemēs (turklāt ne tikai par saņemtajām balvām, bet arī par nozīmīgām viesizrādēm un koncertturnejām, kas guvušas plašu rezonansi), gan arī par starptautiski nozīmīgiem pasākumiem (festivāliem u.c.), kas organizēti pašu mājās un piesaistījuši pasaules uzmanību, daudzinot Igaunijas vārdu un kultūras atpazīstamību.

Lietuvā kultūras un mākslas darbiniekiem ik gadu valsts svētkos tiek pasniegta Nacionālā kultūras un mākslas prēmija (Nacionalinė kultūros ir meno premija) 6 kategorijās, vienas balvas apmērs ir 104 000 liti (29 700 *euro*)[[4]](#footnote-4).

**Priekšlikumi situācijas risinājumam**

Nacionālās kultūras padomes 2014.gada 26.jūnija sēdē tika izskatīts jautājums par valsts atzinības izteikšanu par izciliem sasniegumiem kultūrā. Tika izskatīti 3 priekšlikumi:

1. Atjaunot Tēvzemes balvas tradīciju (1937.gada Ministru kabineta likums par Tēvzemes balvu), rosinot līdz Latvijas valsts simtgadei 2018.gadā Ministru kabineta balvu pārdēvēt par Tēvzemes balvu, būtiski palielinot balvas finansiālo apjomu un vairojot šīs balvas prestižu un publicitāti;
2. Izveidot Ārlietu ministrijas kultūras stipendiju (pēc Igaunijas Ārlietu ministrijas parauga) par valsts starptautiskās reputācijas stiprināšanu ar kultūras palīdzību;
3. Kultūras ministrijai iedibināt Izcilības balvu kultūrā.

Nacionālā kultūras padome kā optimālāko risinājumu starptautiski kultūras sasniegumu novērtējumam Latvijā atzina Izcilības balvas kultūrā izveidi Kultūras ministrijas paspārnē.

1. **Izcilības balva kultūrā**

**Izveides mērķis**

Izcilības balva kultūrā ir Latvijas valsts atzinība par izciliem starptautiska mēroga sasniegumiem kultūrā, kas devuši būtisku ieguldījumu Latvijas kultūras vērtību popularizēšanā, veicinājuši pozitīvu Latvijas tēlu, cēluši Latvijas prestižu pasaulē un kultūras vērtību Latvijas sabiedrībā.

Balvai var tikt izvirzīti starptautiski sasniegumi, kas veikti kādā no kultūras jomām:

* literatūra un grāmatniecība
* vizuālā māksla
* mūzika
* deja
* teātra (skatuves) māksla
* arhitektūra
* dizains
* kino māksla
* kultūras mantojums

Balvai var tikt pieteikti arī sasniegumi kultūras starpnozares jomā – vairāku kultūras apakšnozaru vai kultūras un citas nozares (izglītība, zinātne, ekonomika u.c.) mijiedarbē.

Apbalvojumu veido naudas balva un balvas simboliskais veidols, kas iemieso izcilu veikumu kultūrā un kalpos par starptautisko sasniegumu atpazīstamības zīmolu Latvijā. Pretendentu izvērtēšanas un balvu piešķiršanas kārtību reglamentē Kultūras ministrijas Izcilības balvas kultūrā nolikums (apstiprināts ar Kultūras ministrijas 2014.gada 16.oktobra rīkojumu Nr.5.1.-1-252).

**Vispārējie balvas piešķiršanas principi**

Izcilības balva kultūrā var tikt piešķirta par starptautiska mēroga Latvijas kultūras veikumu vai sasniegumu kultūrā, kas atbilst šādiem kritērijiem:

* iegūts apbalvojums starptautiskos un profesionāli prestižos konkursos, festivālos u.c. profesionāla novērtējuma pasākumos kultūras jomā;
* Latvijas mākslinieku vai kolektīvu veikums (viesizrādes, izstādes u.c. pasākumi), kas guvis plašu rezonansi ārzemēs, kas kāpinājis Latvijas prestižu pasaulē un kultūras vērtības apziņu Latvijas sabiedrībā;
* starptautiska mēroga izcils veikums Latvijā, kas piesaistījis plašu starptautisku uzmanību un radījis rezonansi pasaulē, veicinot Latvijas un ārvalstu kultūras telpu sadarbību un mijiedarbību.

Izcilības balva kultūrā var tikt piešķirta par vienu sasniegumu vai sasniegumu kopumu gada periodā vai ilgākā laika posmā. Izcilības balvas kultūrā var tikt piešķirta gan par individuāliem, gan kolektīviem sasniegumiem – balvas pretendenti var būt fiziskas personas un juridiskas personas vai šādu personu apvienības un kuru individuālais vai kolektīvais veikums vai sasniegums kultūrā atbilst Izcilības balvas kultūrā minētajiem kritērijiem.

 Ikgadēji plānots piešķirt trīs Izcilības balvas kultūrā 7000 *euro* apmērā (pēc nodokļu nomaksas) par nozīmīgiem starptautiskiem Latvijas kultūras sasniegumiem.

**Balvas pretendentu pieteikšana un izvērtēšanas kārtība**

Balvas pretendentu izvirzīšanu var veikt juridiskas personas, valsts un pašvaldības institūcijas un nevalstiskās organizācijas, kuru darbība saistīta ar kultūras procesu nodrošināšanu, kā arī Kultūras ministrijas nozaru konsultatīvās padomes.

Nacionālā kultūras padome, kas jau ilggadēji darbojas kā Kultūras ministrijas konsultatīvā struktūra, kurā ietilpst kultūras ministrs, visu kultūras apakšnozaru padomju priekšsēdētāji, Latvijas Radošo savienību padomes priekšsēdētājs, Kultūras Alianses pārstāvji, kā arī kultūras ministra uzaicināti sabiedrības pārstāvji, izskata iesniegtos priekšlikumus un ierosina papildus kandidātus, kā arī argumentē un izsaka priekšlikumus par atbilstošākajiem balvas kandidātiem. Uz sēdi, kurā tiek apspriesti un argumentēti Nacionālās kultūras padomes priekšlikumi, ir pieaicināts Ārlietu ministrijas pārstāvis. Lēmuma projektu par balvu piešķiršanu, ņemot vērā Latvijas Nacionālās kultūras padomes priekšlikumus, sagatavo Kultūras ministrijas Kultūrpolitikas departaments, lēmumu pieņem un apstiprina kultūras ministrs.

 Ievērojot iepriekš minēto, ir veikti grozījumi Kultūras ministrijas 2014.gada 30.janvāra nolikumā Nr.5.1.-4.-4 „Nacionālās kultūras padomes nolikums”, paredzot, ka viens no Nacionālās kultūras padomes uzdevumiem ir izvērtēt Izcilības balvas kultūrā pretendentus un sniegt priekšlikumus kultūras ministram par balvas kandidātiem. Vienlaikus, lai veicinātu atklātību un caurspīdīgumu balvas piešķiršanā, izstrādājot Izcilības balvas kultūrā nolikumu, tajā ir paredzēts, ka padomes locekļiem ir pienākums izvērtēt un parakstīt apliecinājumu par interešu konflikta neesamību. Gadījumos, kad padomes locekļi konstatē interešu konfliktu, tiem par minēto ir pienākums informēt Nacionālās kultūras padomes priekšsēdētāju un Kultūras ministrijas Kultūrpolitikas departamentu un jāpārtrauc darbs Nacionālās kultūras padomes sēdē, kurā tiek izvērtēti Izcilības balvas kultūrā pretendenti. Papildus Kultūras ministrijas 2014.gada 30.janvāra nolikums Nr.5.1.-4-4 „Nacionālās kultūras padomes nolikums” ir papildināts ar normu par Nacionālās kultūras padomes locekļu pienākumu izvērtēt interešu konflikta neesamību.

**Balvas un pretendentu pazīstamības veidošana un balvu pasniegšana**

Lai panāktu balvas pazīstamību un rezonansi plašā Latvijas sabiedrībā un lai tā varētu ilglaicīgi kalpot kā valsts mēroga apbalvojums kultūrā, plānots izveidot pārdomātu balvas vizuālo identitāti, kā arī balvas materiāltehniskā veidola izstrādi atklāta ideju konkursa procesā. Tāpat nozīmīga būtu vizuāli informatīva materiāla veidošana par balvas ieguvējiem, kas dotu iespēju ar mediju starpniecību radīt pēc iespējas lielāku kultūras sasniegumu rezonansi sabiedrībā, kā arī būtu kā atmiņas resurss balvas dzīvās vēstures veidošanai Kultūras ministrijas interneta resursā www.kultura.lv, kas kalpo par kultūras norišu, būtiskāko notikumu, kultūras izcilāko personību un vērtību atspoguļošanas platformu un ir pieejams latviešu un angļu valodā.

Balvas pasniegšana tiek organizēta, Kultūras ministrijai sadarbojoties ar kultūras augstskolām un iesaistot balvas pasniegšanas ceremonijas plānošanā un nodrošināšanā jaunos māksliniekus, režisorus, literātus, scenogrāfus, aktierus un mūziķus, dodot iespēju jauniem radošiem cilvēkiem parādīt savu talantu plašai sabiedrībai, kā arī attīstīt savu radošo potenciālu šāda profila pasākuma veidošanā, vienlaikus veidojot ikgadēju kultūras radošo personību tikšanās un jaunu radošu ideju veicināšanas platformu.

2014.gadā Kultūras ministrija ir īstenojusi Izcilības balvas kultūrā piešķiršanas un pasniegšanas pilotprojektu – 2014.gada decembrī tika pasniegtas pirmās trīs balvas par starptautiska mēroga sasniegumiem kultūrā. Balvu saņēma dziedātājs Aleksandrs Antoņenko par iegūto prestižo starptautisko Josi Bjorlinga balvu un izcilu māksliniecisko darbību gan Latvijā, gan pasaules slavenākajos opernamos, kā arī par sadarbību ar izcilākajiem pasaules un Latvijas diriģentiem, režisoriem un solistiem, spodrinot mūsu valsts vārdu pasaulē; kinorežisors Jānis Nords par filmu „Mammu, es tevi mīlu”, kas 2013.gadā saņēmusi žūrijas balvu Starptautiskajā Berlīnes kinofestivālā, kā arī guvusi balvas un piedalījusies vairāk nekā astoņdesmit starptautiskos kino festivālos visā pasaulē, veicinot Latvijas kino starptautisko rezonansi un pozitīvas publicitātes veidošanu; muzejs „Žaņa Lipkes memoriāls” par nominācijām Eiropas Muzeju balvai 2014.gadā un izcilo starptautisko atzinību – Eiropas Muzeju foruma Keneta Hadsona balvu, ko piešķir par neparastiem, drosmīgiem un reizēm pretrunīgiem sasniegumiem, kas izaicina ierastos priekšstatus par muzeju lomu sabiedrībā. Kultūras ministrijā kopumā tika iesniegti 26 pieteikumi Izcilības balvai kultūrā. Balvas pasniegšana tika rīkota sadarbībā ar Latvijas Kultūras akadēmiju.

**Izcilības balvas kultūrā nodrošināšanai nepieciešamais valsts finansējums**

Lai nodrošinātu kvalitatīvu ikgadējās Izcilības balvas kultūrā norisi, pamanāmību, prestižu un ilgtspēju, Kultūras ministrijas valsts budžetā nepieciešami papildu finanšu līdzekļi **50 951 *euro* apmērā 2017.gadā**, lai 2017.gadā nodrošinātu balvas vizuālās identitātes izstrādi, balvu fondu 7000 *euro* apmērā 3 balvām pēc nodokļu nomaksas, kā arī ikgadējus izdevumus, kas saistīti ar apbalvošanas pasākuma norises veidošanu, balvas un balvas ieguvēju pazīstamības veidošanu un balvas procesa administrēšanu. **Sākot ar 2018.gadu**, balvas nodrošināšanai katru gadu būs nepieciešami **48 951 *euro***, jo balvas izmaksas samazināsies 2000 *euro* apmērā (vienreizēji izdevumi vizuālās identitātes izstrādei 2017.gadā).

**Izcilības balvas kultūrā nodrošināšanas tāme 2017.gadam**

|  |  |  |
| --- | --- | --- |
| **Finansējuma pozīcija** | **vien.** | **Finansējums,*****euro*** |
| **Balvu fonds** |  | **38 156** |
| Izcilības balvas 3 gab. x 7 000 *euro* ar nodokļiem\* | naudas balva | 3 | 38 156 |
| **Balvas vizuālās identitātes izveide** |  | **2750** |
| Izcilības balvas kultūrā veidola vizuālās identitātes ideju konkurss (veidols un logo) |  honorārs | 1 | 2000 |
| Balvas veidola materiālā izstrāde | pakalp. | 3 | 750 |
| **Pasākuma nodrošinājums** |  | **6275** |
| Pasākuma koncepcijas, scenārija un tekstu izstrāde | honorārs | 1 | 725 |
| Pasākuma režijas izstrāde un īstenošana | honorārs | 1 | 725 |
| Scenogrāfija  | honorārs | 1 | 725 |
| Pasākuma vadība | honorārs | 1 | 400 |
| Mūzikas performances nodrošinājums | honorārs | 1 | 500 |
| Telpu īre pasākumam | pakalp. | 1 | 1100 |
| Pasākuma tehniskais nodrošinājums (mikrofoni, skandas, ekrāns, gaismas u.c. aprīkojums, publiskā izpildījuma licences, ielūgumu izstrāde) | pakalp. | 1 | 900 |
| Reprezentācijas izdevumi | pakalp. | 1 | 1200 |
| **Balvas un to ieguvēju pazīstamības veidošana** |  | **2570** |
| Balvas video pieteikuma izstrāde | honorārs | 1 | 470 |
| Video interviju un materiālu izveide par balvas pretendentiem, izvietošana medijos  | pakalp. | 1 | 1400 |
| Balvas sadaļas programmēšana un veidošana kultura.lv | pakalp. | 1 | 700 |
| **Balvas administratīvās izmaksas** |  | **1200** |
| Balvas menedžments un komunikāciju izdevumi (balvas pasākuma plānošana, viesu saraksta veidošana, ielūgumu izsūtīšana, preses relīzes, komunikācijas ar medijiem, līgumu slēgšana, rēķinu apmaksa u.c.) | darba samaksa, pakalp. | 2 | 1200 |
| **KOPĀ** |  | 1. **951**
 |

\*balvas ieguvējs var būt gan fiziska persona (tai skaitā, valsts budžeta iestādē strādājoša persona), kā arī juridiska persona – kolektīvs, iestāde, publiskā vai nevalstiskā sektora organizācija, tādējādi balvu fonda aprēķins ar nodokļiem veikts indikatīvi, aprēķinot balvas apmēra maksimālo iespējamo summu, ja balvu ieguvēji ir fiziskas valsts budžeta iestādē nodarbinātas personas.

Kultūras ministre D.Melbārde

Vīza: Valsts sekretārs S.Voldiņš

27.04.2015.

2 739

I.Treija

Tālr. 67330262, fakss 67330293

Iluta.Treija@km.gov.lv

1. Avots: <http://news.postimees.ee/1150608/government-thanks-national-award-winners> (skatīts 18.08.2014) [↑](#footnote-ref-1)
2. Avots: <http://news.err.ee/v/Culture/69db1f10-113d-4343-bd6a-b2954dea59d7> (skatīts 18.08.2014) [↑](#footnote-ref-2)
3. Avots: http://www.baltic-course.com/eng/baltic\_news/?doc=12423 [↑](#footnote-ref-3)
4. <http://www.15min.lt/en/article/culture-society/six-men-to-be-awarded-lithuanian-national-culture-and-art-prizes-528-287021> (skatīts 18.08.2014) [↑](#footnote-ref-4)